बार्सिलोनालाई ग्रिजमन नै पर्याप्त
एन्टोइन ग्रिजमनले बार्सिलोना लियोनल मेसी र नेयमरबिना पनि खेल जित्न सक्छ भनेर प्रमाणित गरेपछि क्लबले आइतबार राति स्पेनी ला लिगामा रियल बेटिसलाई ५–२ ले हरायो ।
बार्सिलोना — एन्टोइन ग्रिजमनले बार्सिलोना लियोनल मेसी र नेयमरबिना पनि खेल जित्न सक्छ भनेर प्रमाणित गरेपछि क्लबले आइतबार राति स्पेनी ला लिगामा रियल बेटिसलाई ५–२ ले हरायो ।नोउ क्याम्पमा दोस्रो गोल गरेपछि ग्रिजमनले आत्मविश्वासपूर्ण खुसी मनाए र पूरा खेलको नायक उनी नै रहे । मेसी अझै पूरा फिटनेस प्राप्त गर्न संघर्षरत छन् । गत साता एथलेटिको बिलबाओविरुद्ध पराजित रहेपछि मेसीको अनुपस्थितिमा बाँकी खेलाडीको प्रदर्शनबारे प्रश्न उठेको थियो । ब्राजिली स्ट्राइकर नेयमार पेरिस सेन्ट जर्मेनबाट पुनः बार्सिलोना फर्किने चर्चा रहेको छ । बार्सिलोनाको जितमा कार्लोस पेरेज, जोर्डी अल्बा र अर्टुरो भिडालले पनि गोल गरे । बेटिसका लागि नबिल फेकिरले १५ औं मिनेटमा अग्रता दिलाए भने ७९ औं मिनेटमा गरेको गोल लेरोन मोरोनको नाममा रह्यो । यसबीचमा बार्सिलोनाले ५ गोल गरेको थियो । अंकतालिकामा बार्सिलोना एट्लेटिको म्याड्रिड पछाडि रहेको छ । एट्लेटिकोले आइतबारै अर्को खेलमा लेगानेसलाई १–० ले हरायो र आफ्नो शतप्रतिशत सुरुआत कायम राख्यो । त्यसमा बेन्चबाट मैदानमा छिरेका भिटोलाले निर्णायक गोल गरेका थिए ।टोटेनहम स्तब्धलन्डन– स्टिभ ब्रुसले टोटेनहममाथि इंग्लिस प्रिमियर लिगमा आफ्नो टिम न्युकासल युनाइटेडले आइतबार राति पाएको १–० को जित आलोचकको मुख बन्द गर्न पर्याप्त रहेको बताएका छन् । क्लब व्यवस्थापनको जिम्मा लिएयता ब्रुसको टिमले पाएको पहिलो लिग जितमा जोयलिन्टनले उत्कृष्ट गोल गरे । टिमको जिम्मा पाएयता लगातार आलोचनको सिकार रहेका ब्रुसका लागि यो अत्यावश्यक जित भएको छ ।किशोरावस्थादेखि न्युकासलका समर्थक रहेका ब्रुसले टिम सम्हाल्ने दोस्रो डिभिजनको क्लब सेफिल्ड वेनस्डे छाडेका थिए । उनले यसक्रममा लोकप्रिय प्रशिक्षक राफेल बेनिटेजको स्थान लिएका थिए । टोटेनहमका लागि भने आफ्नो घरेलु मैदानमा बेहोरेको यो हार ठूलो धक्का रहेको छ । आइतबार रातिकै अर्को खेलमा वोल्भस र बर्नलीले १–१ को नतिजा निकोलेको छ । राउल जिमिनेजले पेनाल्टीबाट गोल गर्दै वोल्भसलाई हारबाट जोगाए । यसअघि बर्नलीले एस्ली बर्नसको गोलबाट अग्रता लिएको थियो ।इटालीमिलान– एसी मिलानले इटालीको सिरी ए मा आइतबार राति खराब सुरुआत लिएको छ । नयाँ ब्राजिली अनुबन्धित खेलाडी रोड्रिगो बोकाओले दोस्रो हाफमा निर्णायक गोल गरेपछि युडिनेसीले मिलानलाई १–० ले हरायो । गत सिजन पाँचौं स्थानमा रहेर युरोपेली च्याम्पियन्स लिग गुमाएको मिलानमाथि युरोपा लिग खेल्न नपाउने गरेर प्रतिबन्ध पनि लगाएको छ । आइतबारकै अर्को प्रमुख खेलमा लाजियोले साम्पडोरियालाई ३–० ले हरायो ।